钦定古今图书集成/明伦汇编/官常典/第605卷 > 黄体仁
## 钦定古今图书集成/明伦汇编/官常典/第605卷 > 黄体仁

按《松江府志》：“体仁，字长卿，上海人。万历甲辰进士。时
馆李文节廷机家。廷机使试馆职，体仁谢曰：‘某老矣，
不足以辱此选。有门人徐光启者，博学而贤，用世才
也，请以自代’。故光启入翰林，而体仁为刑部主事。迁
员外，转郎中，出知登州府。罢坊市杂税，豪右敛手。卫
有明建文忠臣陈迪子孙尚在戍籍，为之陈乞脱伍”，
又为迪与戚继光请谥。秩满，擢东兖道副使。值岁祲，
而福王之国，舟车填凑。体仁裁置以法。因条上台使，
尽革迎谒供亿诸费。民甚爱之；而当路不悦，罢归。所
著奏议、诗文、杂著二十六卷，撰《续上海志》、“田赋”诸篇，
称详核云。